HU Az Európai Unió Hivatalos Lapja C 348/13

A meghallgatási tisztviselő zárójelentése (1)

Származtatott jen kamatügyletek (YIRD)

(AT.39861)

(2016/C 348/09)

Az Európai Bizottság 2013. február 12-én az 1/2003/EK rendelet (2) 11. cikkének (6) bekezdése értelmében eljárást kezdeményezett az UBS AG, az UBS Securities Japan Co. Ltd., a The Royal Bank of Scotland Group plc, a The Royal Bank of Scotland plc, a Deutsche Bank Aktiengesellschaft, a Citigroup Inc., a Citigroup Global Markets Japan Inc., a JPMorgan Chase & Co, a JPMorgan Chase Bank, a National Association, a J.P. Morgan Europe Limited, az R.P. Martin Holdings Ltd, valamint a Martin Brokers (UK) Ltd ellen (a továbbiakban együttesen: „a vitarendezésben részt vevő felek”).

2013. október 29-én a Bizottság eljárásokat kezdeményezett az 1/2003/EK rendelet 11. cikkének (6) bekezdése értelmében az ICAP plc, az ICAP Management Services Limited, valamint az ICAP New Zealand Limited („ICAP”) ellen (3).

A 773/2004/EK rendelet (4) 10a. cikkének (2) bekezdése szerinti vitarendezési megbeszélések és vitarendezési beadványok benyújtását követően, a Bizottság 2013. október 29-én a vitarendezésben részt vevő felek részére címzett kifogásközlést fogadott el, amely szerint a felek 2007–2010 között az Európai Unió működéséről szóló szerződés 101. cikkét és az EGT-megállapodás 53. cikkét érintő hét különálló és egymástól elkülöníthető, kétoldalú jogsértés legalább egyikében részt vettek.

A hét kétoldalú jogsértés a japán jen LIBOR-hoz kötött, származtatott japán jen kamatügyletekre („YIRD”), egy esetben pedig Euroyen TIBOR-hoz kötött YIRD-re vonatkozik. A felek úgy próbálták meg befolyásolni a jen LIBOR és/vagy Euroyen TIBOR értékét, hogy egy vagy több kamatláb irányáról vagy értékéről szóló megbeszélés során megegyeztek a jen LIBOR és/vagy Euroyen TIBOR értékének kiszámításához használt, legalább az egyik bank által a British Bankers’ Association és/vagy a Japanese Bankers’ Association részére szolgáltatott adatokról annak érdekében, hogy ezzel megerősítsék a bankoknak az e kamatlábakat a teljesítési feltételek részeként alkalmazó származtatott ügyletekre vonatkozó kereskedési pozícióját.

A vitarendezésben részt vevő felek a kifogásközlésre adott válaszaikban megerősítették, hogy a nekik címzett kifogásközlés tükrözte a vitarendezési beadványaik tartalmát.

A 2011/695/EU határozat 16. cikkének megfelelően megvizsgáltam, hogy a vitarendezésben részt vevő feleknek címzett határozattervezet csak azokat a kifogásokat érinti-e, amelyekre vonatkozóan a feleknek lehetőségük nyílt álláspontjuk ismertetésére, és ezt megerősítő következtetésre jutottam.

A fentiek alapján és tekintettel arra, hogy a vitarendezésben részt vevő felek nem nyújtottak be hozzám kérelmet vagy panaszt (5), úgy tekintem, hogy az ügyben tiszteletben tartották a felek eljárási jogainak hatékony gyakorlását.

Brüsszel, 2013. november 29. Joos STRAGIER

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat (HL L 275., 2011.10.20., 29. o.) 16. és 17. cikke szerint.

(2) A Tanács 2002. december 16-i 1/2003/EK rendelete a Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).

(3) Az ICAP elleni eljárások még folyamatban vannak.

(4) A Bizottság 2004. április 7-i 773/2004/EK rendelete a Bizottság által az EK-Szerződés 81. és 82. cikke alapján folytatott eljárásokról (HL L 123., 2004.4.27., 18. o.).

(5) A 2011/695/EU határozat 15. cikke (2) bekezdésének megfelelően a kartellügyek azon felei, akik részt vesznek a 773/2004/EK rendelet 10a. cikke szerinti vitarendezési megbeszéléseken, a vitarendezési eljárás bármely szakaszában a meghallgatási tisztviselőhöz fordulhatnak eljárási jogaik hatékony gyakorlásának biztosítása érdekében. Lásd még az 1/2003/EK tanácsi rendelet 7. és 23. cikke szerint kartellügyekben hozott határozatok elfogadása érdekében folytatott vitarendezési eljárások lefolytatásáról szóló 2008/C-167/01 bizottsági közlemény (HL C 167., 2008.7.2., 1. o.) 18. bekezdését.